PATVIRTINTA

Kauno miesto savivaldybės

administracijos direktoriaus

2023 m. rugsėjo 25 d.

įsakymu Nr.A-2205

# EISMO SAUGUMO KOMISIJOS NUOSTATAI

**I SKYRIUS**

**BENDROSIOS NUOSTATOS**

1. Šie nuostatai nustato Eismo saugumo komisijos (toliau – komisija) sudarymą, darbo organizavimą, uždavinius ir funkcijas, teises ir atsakomybę.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, kitais Lietuvos Respublikos teisės aktais, Kauno miesto savivaldybės (toliau – Savivaldybė) tarybos sprendimais, Savivaldybės administracijos direktoriaus įsakymais ir šiais nuostatais.

3. Komisija savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama sprendimus komisija yra savarankiška.

4. Komisija turi teisę atsisakyti vykdyti teisės aktų reikalavimų neatitinkantį pavedimą.

**II SKYRIUS**

**KOMISIJOS SUDARYMAS IR DARBO ORGANIZAVIMAS**

5. Komisiją sudaro, jos pirmininką skiria ir komisijos sudėtį keičia Savivaldybės administracijos direktorius savo įsakymu.

6. Komisijos nariais gali būti Savivaldybės administravimo subjektai ir valstybinio administravimo subjektai Savivaldybėje, nevyriausybinių organizacijų atstovai.

7. Komisijos pirmininko pavaduotoją komisijos pirmininko teikimu renka komisija.

8. Komisijai vadovauja ir jos darbą organizuoja komisijos pirmininkas, jei jo nėra, – komisijos pirmininko pavaduotojas.

9. Komisijos veiklos forma yra posėdžiai. Komisijos posėdis yra teisėtas, kai jame dalyvauja daugiau kaip pusė komisijos narių, įskaitant ir pareiškusius savo nuomonę raštu. Jeigu komisijos pirmininkas, pavaduotojas ir sekretorius dėl svarbių priežasčių negali dalyvauti posėdyje, komisijos pirmininkas ar pavaduotojas paveda kuriam nors komisijos nariui vadovauti posėdžiui ar eiti sekretoriaus pareigas.

10. Komisijos sprendimai priimami paprasta posėdyje dalyvaujančių komisijos narių balsų dauguma. Balsams pasiskirsčius po lygiai lemia komisijos (posėdžio) pirmininko balsas.

11. Komisijos posėdžiai šaukiami prireikus.

12. Posėdžio darbotvarkė įteikiama visiems komisijos nariams ne vėliau kaip prieš 2 dienas iki posėdžio. Darbotvarkės išsiuntimas elektroniniu paštu laikomas tinkamu įteikimu. Komisijos (posėdžio) pirmininkas privalo įtraukti neatidėliotinus (papildomus) klausimus į darbotvarkę, jei už tai balsavo posėdyje dalyvaujančių komisijos narių dauguma.

13. Komisijos posėdžiai protokoluojami. Komisijos posėdžių protokolus pasirašo komisijos (posėdžio) pirmininkas ir sekretorius. Komisijos sprendimus, išvadas, pasiūlymus ir kitus dokumentus pasirašo komisijos pirmininkas.

14. Komisijos sekretorius rašo posėdžių protokolus, tvarko komisijos dokumentus ir komisijos pirmininko nurodymu rengia reikiamus dokumentus. Komisijos sekretoriaus pareigas atlieka Savivaldybės administracijos direktoriaus įsakymu paskirtas tarnautojas, kuris nėra komisijos narys.

**III SKYRIUS**

# KOMISIJOS UŽDAVINIAI IR FUNKCIJOS

15. Komisijos uždaviniai yra:

15.1. nustatyti prioritetines miesto eismo saugumo gerinimo kryptis ir priemones;

15.2. koordinuoti Savivaldybės administravimo subjektų veiklą, susijusią su Kauno miesto eismo saugumo programos (toliau – Eismo saugumo programa) vykdymu;

15.3. koordinuoti Savivaldybės administravimo subjektų, visuomeninių organizacijų, juridinių ir fizinių asmenų veiklą eismo saugumo užtikrinimo srityje.

16. Komisija atlieka šias funkcijas:

16.1. rengia Eismo saugumo programą, kurią tvirtina Savivaldybės administracijos direktorius;

16.2. analizuoja eismo būklę mieste ir teikia išvadas;

16.3. priima sprendimus dėl eismo organizavimo mieste;

16.4. derina eismo organizavimo ir kelio ženklų statymo schemas ir jų pakeitimus;

16.5. svarsto pateiktus miesto gyventojų, organizacijų, įmonių skundus, susijusius su saugaus eismo organizavimu mieste, ir priimtus sprendimus pateikia Savivaldybės administracijos direktoriui;

16.6. teikia Savivaldybės administracijos direktoriui pasiūlymus dėl komisijos priimtų sprendimų įgyvendinimo.

**IV SKYRIUS**

# KOMISIJOS TEISĖS

17. Komisija turi teisę:

17.1. gauti iš Savivaldybės administravimo subjektų informaciją ir dokumentus, kurių reikia Eismo saugumo programai parengti, informaciją apie Eismo saugumo programoje numatytų priemonių įgyvendinimą, taip pat kitą informaciją ir dokumentus, kurių reikia komisijos funkcijoms atlikti;

17.2. teikti Savivaldybės administravimo subjektams pasiūlymus, susijusius su Valstybinėje eismo saugumo programoje ir Eismo saugumo programoje numatytų priemonių įgyvendinimu, ir kitus pasiūlymus, susijusius su eismo saugumu;

17.3. kviesti į savo posėdžius Savivaldybės tarybos narius, Savivaldybės administracijos padalinių, kitų įmonių, įstaigų, organizacijų atstovus ir privačius asmenis, kurie turi patariamojo balso teisę;

17.4. siūlyti Savivaldybės administracijos direktoriui pakeisti ir (ar) papildyti šiuos nuostatus.

**V SKYRIUS**

## BAIGIAMOSIOS NUOSTATOS

18. Komisijos nariai, pažeidę Lietuvos Respublikos teisės aktus ir šiuos nuostatus atlikdami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_